નેસ પર અમને પાછા આવેલા જોઈને રાજીબહેન કહે, “તમે મને કહ્યું હોત કે રોકાવાના છો તો રોટલા ઘડી નાખત ને? હવે ઘડીક ખમો તો શાક રોટલા બનાવી દંવ.” પણ અમે તેમને ના પાડી, તેઓ તપેલી ભરીને દહીં લેતા આવ્યા, સાથે વાટકીમાં મીઠું તો ખરું જ. બધાએ રકાબીઓમાં દહીં લઈને મન ભરીને આરોગ્યું અને થાક જોતજોતામાં ગાયબ. ટાયર આવી ગયું ને બદલાઈ ગયું એટલે અમે બધાં ગાડીમાં ગોઠવાયા અને સતાધાર તરફની સફર શરૂ કરી. જતા પહેલા બધાંય ભાવભરી રીતે રાજીબહેનનો આભાર માનવા ગયા. જાણે અમારા જ મોટા બહેન હોય એમ ઉદાસ હૈયે અમે તેમની વિદાય લીધી.